Illum, il-Parlament Ewropew u l-Kunsill laħqu ftehim politiku dwar il-proposta tal-Kummissjoni li jissaħħu r-regoli fil-ġlieda kontra l-frodi u l-falsifikazzjoni ta' mezzi ta' pagament mhux bi flus kontanti bħal kards bankarji, ċekkijiet, pagamenti b'mezz mobbli u muniti virtwali. Bħala element importanti tar-rispons intensifikat tal-UE għaċ-ċiberkriminalità, ir-regoli l-ġodda se jgħinu lill-Istati Membri jieħdu azzjoni qawwija kontra ċ-ċiberkriminali filwaqt li jassistu lill-vittmi tal-frodi ta' pagamenti bl-internet. Filwaqt li laqa' l-ftehim, il-Kummissarju għall-Affarijiet Interni, il-Migrazzjoni u ċ-Ċittadinanza Dimitris Avramopoulos qal: Qed nibnu Ewropa aktar sikura għaċ-ċittadini tagħna – kemm offlajn kif ukoll onlajn, u llum qed nagħtu r-riżultati fuq dan l-impenn. Dawn ir-regoli l-ġodda se jgħinuna nieħdu azzjoni qawwija fuq dawk li jisirqu liċ-ċittadini tagħna permezz tal-frodi fuq l-internet u jiżguraw li ċ-ċittadini tagħna jkunu protetti aħjar.” Il-Kummissarju għall-Unjoni tas-Sigurtà Julian King qal: "It-tisħiħ tad-deterrenza huwa kruċjali biex nindirizzaw iċ-ċiberkriminalità – jenħtieġ li l-atturi ċibernetiċi malizzjużi jkunu jafu li jistgħu jiffaċċjaw konsegwenzi serji. Il-ftehim tal-lum jagħti lill-Istati Membri għodda aktar b'saħħitha biex jikkumbattu l-frodi fuq l-internet b'mod effettiv u jipprovdi diżinċentiv qawwi lil dawk li qed jikkontemplaw iċ-ċiberkriminalità." Il-frodi u l-falsifikazzjoni ta' mezzi ta' pagament mhux bi flus kontanti huma sors importanti ta' dħul għall-kriminalità organizzata, li ħafna drabi tgħin lil attivitajiet kriminali oħra bħat-terroriżmu, it-traffikar tad-droga u t-traffikar tal-bnedmin. Ir-regoli l-ġodda se jagħtu spinta lill-kapaċità tal-Istati Membri fid-deterrenza, il-prosekuzzjoni u s-sanzjoni taċ-ċiberkriminali: Il-passi li jmiss Id-Direttiva issa se jkollha tiġi adottata formalment mill-Parlament Ewropew u mill-Kunsill. Ladarba tidħol fis-seħħ l-Istati Membri se jkollhom sentejn minn dik id-data biex jittrasponu r-regoli fil-leġiżlazzjoni nazzjonali. Sfond L-iżviluppi teknoloġiċi, bħal ma hi ż-żieda fl-użu tal-pagamenti b'mezz mobbli jew tal-muniti virtwali, ġabu tibdil sostanzjali fil-qasam tal-pagamenti mhux bi flus kontanti u żieda fil-frodi fuq l-internet. Huwa kkalkulat li s-suq kriminali għall-frodi b'kard tal-ħlas jista' qed jagħmel qligħ illegali ta' mill-inqas EUR 1.8 biljun fis-sena. Ir-regoli attwali dwar il-kriminalizzazzjoni tal-frodi tal-pagamenti mhux bi flus kontanti huma stipulati fid-Deċiżjoni Kwadru tal-Kunsill (2001/413/ĠAI) li tmur lura sal-2001. Sar ċar li dawk ir-regoli ma għadhomx jirriflettu r-realtajiet tal-lum u ma jindirizzawz biżżejjed l-isfidi l-ġodda u l-iżviluppi teknoloġiċi bħalma huma l-muniti virtwali u l-pagamenti bl-internet. Sabiex ikunu żgurati d-deterrenza u l-prosekuzzjoni tar-reati li jitwettqu b'metodi ġodda ta' pagament, il-President Juncker ippropona li jsir aġġornament tar-regoli eżistenti fid-Diskors dwar l-Istat tal-Unjoni tal-2017 Il-ftehim tal-lum dwar il-ġlieda kontra l-frodi u l-falsifikazzjoni ta' mezzi ta' pagament mhux bi flus kontanti jsegwi l-ftehim li ntlaħaq il-bieraħ min-negozjaturi tal-UE rigward l-Att dwar iċ-Ċibersigurtà, billi jsaħħaħ il-mandat tal-Aġenzija tal-UE għaċ-Ċibersigurtà u jistabbilixxi qafas tal-UE għaċ-ċertifikazzjoni taċ-ċibersigurtà – l-elementi ewlenin tar-rispons intensifikat tal-UE għaċ-ċiberkriminalità ippreżentat mill-Kummissjoni f'Settembru 2017. Għal Aktar Informazzjoni Skeda informattiva: Il-ġlieda kontra l-frodi u l-falsifikazzjoni ta' mezzi ta' pagament mhux bi flus kontanti. Stqarrija għall-Istampa: L-Istat tal-Unjoni 2017 - Ċibersigurtà: Il-Kummissjoni żżid ir-rispons tal-UE għall-attakki ċibernetiċi Mistoqsijiet u tweġibiet: L-Istat tal-Unjoni 2017: Il-Kummissjoni żżid ir-rispons tagħha għall-attakki ċibernetiċi